b'\n_START_ARTICLE_\nBulgarijos levas\n_START_PARAGRAPH_\nLevas (bulg. \xd0\xb1\xd1\x8a\xd0\xbb\xd0\xb3\xd0\xb0\xd1\x80\xd1\x81\xd0\xba\xd0\xb8 \xd0\xbb\xd0\xb5\xd0\xb2) \xe2\x80\x93 Bulgarijos nacionalin\xc4\x97 valiuta. Vien\xc4\x85 lev\xc4\x85 sudaro 100 stotink\xc5\xb3. Sen\xc4\x85ja bulgar\xc5\xb3 kalba \xe2\x80\x9elev\xe2\x80\x9c rei\xc5\xa1kia \xe2\x80\x9eli\xc5\xabtas\xe2\x80\x9c.\n_START_SECTION_\nPirmasis levas (1881\xe2\x80\x931952)\n_START_PARAGRAPH_\nLevas Bulgarijos valiuta pirm\xc4\x85 kart\xc4\x85 buvo paskelbtas 1881 metais. Tuo metu jo vert\xc4\x97 buvo lygi Pranc\xc5\xabzijos franko vertei. Iki 1916 met\xc5\xb3 Bulgarijos auksin\xc4\x97s ir sidabrin\xc4\x97s monetos buvo leid\xc5\xbeiamos taip, kad atitikt\xc5\xb3 Lotyn\xc5\xb3 valiutin\xc4\x97s s\xc4\x85jungos nustatytas vertes._NEWLINE_Po Pirmojo pasaulinio karo infliacija privert\xc4\x97 nutraukti monet\xc5\xb3, smulkesni\xc5\xb3 nei 50 stotink\xc5\xb3, gamyb\xc4\x85. 1930 metais pasirod\xc4\x97 100 lev\xc5\xb3 vert\xc4\x97s monetos. I\xc5\xa1skyrus vien\xc4\x85 10\xc2\xa0000 lev\xc5\xb3 leidim\xc4\x85 1919 metais, 5000 lev\xc5\xb3 banknotas buvo auk\xc5\xa1\xc4\x8diausio nominalo valiuta. Monetos nustotos leisti 1943 metais, ir iki pat pinig\xc5\xb3 reformos 1952 metais naudoti tik banknotai.\n_START_SECTION_\nAntrasis levas (1952\xe2\x80\x931956)\n_START_PARAGRAPH_\n1952 metais d\xc4\x97l infliacijos i\xc5\xa1leistas \xe2\x80\x9enaujasis levas\xe2\x80\x9c, kurio vert\xc4\x97 buvo lygi 100 \xe2\x80\x9esen\xc5\xb3j\xc5\xb3 lev\xc5\xb3\xe2\x80\x9c. Naujos monetos buvo nuo 1 stotinkos iki 1 levo vert\xc4\x97s, o banknotai nuo 1 iki 200 lev\xc5\xb3 vert\xc4\x97s.\n_START_SECTION_\nTre\xc4\x8diasis levas (1962\xe2\x80\x931999)\n_START_PARAGRAPH_\n1962 metais \xc4\xafvyko dar vienas pinig\xc5\xb3 pakeitimas, santykiu 10 u\xc5\xbe 1. Po to levas i\xc5\xa1liko gana stabilus beveik tris de\xc5\xa1imtme\xc4\x8dius, ta\xc4\x8diau, kaip ir kitos socialistini\xc5\xb3 \xc5\xa1ali\xc5\xb3 valiutos, levas nebuvo laisvai kei\xc4\x8diamas \xc4\xaf vakar\xc5\xb3 Europos ar JAV valiutas. Nors oficialus kursas buvo 90 stotink\xc5\xb3 u\xc5\xbe vien\xc4\x85 JAV doler\xc4\xaf, juodojoje rinkoje kursai buvo 5-10 kart\xc5\xb3 auk\xc5\xa1tesni._NEWLINE_Prie\xc5\xa1 komunizmo gri\xc5\xabt\xc4\xaf monet\xc5\xb3 vert\xc4\x97s buvo nuo 1 stotinkos iki 1 levo, o banknot\xc5\xb3 \xe2\x80\x93 nuo 1 iki 20 lev\xc5\xb3. Po komunizmo gri\xc5\xabties Bulgarija patyr\xc4\x97 kelet\xc4\x85 infliacijos padid\xc4\x97jim\xc5\xb3 ir valiutos nuvert\xc4\x97jim\xc5\xb3. \xc5\xa0iuo periodu buvo leid\xc5\xbeiamos monetos, kuri\xc5\xb3 vert\xc4\x97 siek\xc4\x97 50 lev\xc5\xb3, o banknot\xc5\xb3 vert\xc4\x97 siek\xc4\x97 net 50 000 lev\xc5\xb3. Siekiant stabilizuoti lev\xc4\x85 1997 metais jis buvo susietas su Vokietijos marke santykiu 1000 lev\xc5\xb3 u\xc5\xbe 1 mark\xc4\x99.\n_START_SECTION_\nKetvirtasis levas (nuo 1999)\n_START_PARAGRAPH_\n1999 m. liepos 5 dien\xc4\x85 buvo i\xc5\xa1leistas naujas levas, santykiu 1:1000. 1 levas tapo lygus 1 Vokietijos markei. ISO 4217 valiutos kodas senajam levui buvo BGL, o naujajam \xe2\x80\x93 BGN._NEWLINE_Po Vokietijos mark\xc4\x97s pakeitimo euru levas automati\xc5\xa1kai tapo susietas su euru santykiu 1,95583 BGN = 1 EUR._NEWLINE_2005 m. baland\xc5\xbeio 25 d., kai buvo pasira\xc5\xa1yta Bulgarijos \xc4\xafstojimo \xc4\xaf ES sutartis, Bulgarijos nacionalinis bankas i\xc5\xa1leido progin\xc4\x99 monet\xc4\x85, kurios vert\xc4\x97 1,95583 levo.'